CELEX: 
Language: lt
Date: 2022-03-14 00:00:00
Title: KOMISIJOS ĮGYVENDINIMO REGLAMENTAS (ES) /... kuriuo iš dalies keičiamas Įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės

KOMISIJOS ĮGYVENDINIMO REGLAMENTAS (ES) …/...
            
            
               2022 03 14
            
            
               kuriuo iš dalies keičiamas Įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002
                  1
               , ypač į jo 4 straipsnio 3 dalį,   
            
            
               kadangi:
            
            
               (1)Komisijos reglamentu (EB) Nr. 272/2009
                  2
                papildomi Reglamento (EB) Nr. 300/2008 priede nustatyti bendrieji pagrindiniai civilinės aviacijos saugumo standartai;
            
            
               (2)Reglamentu (EB) Nr. 272/2009 Komisijai pavedama užduotis pripažinti trečiųjų šalių saugumo standartų lygiavertiškumą pagal to reglamento priedo E dalyje išdėstytus kriterijus;
            
            
               (3)Komisijos įgyvendinimo reglamento (ES) 2015/1998
                  3
                priede išvardytos trečiosios šalys, pripažintos taikančiomis saugumo standartus, lygiaverčius bendriesiems pagrindiniams standartams;
            
            
               (4)Komisija įsitikino, kad Serbijos Respublikos Belgrado Nikolos Teslos oro uostas atitinka Reglamento (EB) Nr. 272/2009 priedo E dalyje išdėstytus kriterijus, susijusius su keleivių ir rankinio bagažo tikrinimu, krovinių skyriuje vežamo bagažo, krovinių ir pašto tikrinimu ir orlaivio saugumu;
            
            
               (5)Komisija įsitikino, kad Izraelio Valstybės Ben Guriono tarptautinis oro uostas atitinka Reglamento (EB) Nr. 272/2009 priedo E dalyje išdėstytus kriterijus, susijusius su orlaivio saugumu ir keleivių ir rankinio bagažo tikrinimu;
            
            
               (6)Komisijos įgyvendinimo reglamentu (ES) 2020/111
                  4
               , kuriuo iš dalies keičiamas Įgyvendinimo reglamentas (ES) 2015/1998, Serbijos Respublika (Belgrado Nikolos Teslos oro uostas) ir Izraelio Valstybė (Ben Guriono tarptautinis oro uostas) įtrauktos į atitinkamus priedėlius, kuriuose išvardytos trečiosios šalys, pripažintos taikančiomis saugumo standartus, lygiaverčius bendriesiems pagrindiniams standartams;
            
            
               (7)Komisijos įgyvendinimo reglamentu (ES) 2019/413
                  5
               , kuriuo iš dalies keičiamas Įgyvendinimo reglamentas (ES) 2015/1998, Jungtinė Didžiosios Britanijos ir Šiaurės Airijos Karalystė pripažinta taikančia saugumo standartus, lygiaverčius bendriesiems pagrindiniams standartams. To reglamento priede, inter alia, visas 3-B, 4-B, 5-A ir 6-F priedėlių turinys pakeistas naujais priedėliais, į kuriuos taip pat įtraukta Jungtinė Didžiosios Britanijos ir Šiaurės Airijos Karalystė;
            
            
               (8)Komisijos įgyvendinimo reglamento (ES) 2019/413 3 straipsnyje nustatyta taikymo pradžios data – diena, einanti po dienos, kurią pagal Europos Sąjungos sutarties 50 straipsnio 3 dalį Jungtinei Didžiosios Britanijos ir Šiaurės Airijos Karalystei ir jos teritorijoje nustoja galioti Sutartys. Kadangi Įgyvendinimo reglamento (ES) 2019/413 taikymo pradžios data pavėlinta į 2021 m. sausio 1 d., nuo tos dienos 3-B, 4-B, 5-A ir 6-F priedėliai pakeisti priedėliais, kuriuose pateikti sąrašai neatspindi pakeitimų, atsiradusių priėmus Įgyvendinimo reglamentą (ES) 2019/413, t. y. pakeitimų, padarytų Įgyvendinimo reglamentu (ES) 2020/111; 
            
            
               (9)todėl būtina iš naujo nustatyti teisingus trečiųjų šalių, kurios pripažintos taikančiomis saugumo standartus, lygiaverčius bendriesiems pagrindiniams standartams, sąrašus, t. y. įrašyti į juos trečiąsias šalis, kurios įtrauktos Įgyvendinimo reglamentu (ES) 2020/111;
            
            
               (10)Komisijos įgyvendinimo reglamentu (ES) 2021/255
                  6
               , kuriuo iš dalies keičiamas Įgyvendinimo reglamentas (ES) 2015/1998, numatytos naujos veiksmų gairės, susijusios su laipsnišku 3 standartą atitinkančios sprogmenų aptikimo sistemos (EDS) įrangos, skirtos bagažo skyriuje vežamam bagažui tikrinti Europos oro uostuose, įdiegimo užbaigimu – taip suteikta dėl COVID-19 pandemijos reikalingų lankstesnių galimybių. Rengiant tokias veiksmų gaires, analogiškos papildomos lanksčios galimybės nuo 2021 m. rugsėjo 1 d. per klaidą nesuteiktos vežėjams, kurie tebenaudoja 2 standartą atitinkančią sprogmenų aptikimo sistemos įrangą kroviniams ir paštui tikrinti. Atitinkamoms institucijoms turėtų būti suteikta galimybė 2 standartą atitinkančias sprogmenų aptikimo sistemas leisti pagrįstai naudoti ir vežėjams, tikrinantiems krovinius ir paštą;
            
            
               (11)remiantis Įgyvendinimo reglamento (ES) 2015/1998 taikymo patirtimi, būtina padaryti tam tikrus kai kurių bendrųjų pagrindinių standartų, susijusių su atitinkamai ES aviacijos saugumo tikrintojais ir laipsnišku vieno vaizdo rentgeno įrangos atsisakymu, įgyvendinimo tvarkos pakeitimus. Susijusios priedo nuostatos turi būti patikslintos, siekiant padidinti teisinį aiškumą, suvienodinti bendrą teisės aktų aiškinimą ir toliau užtikrinti tinkamiausią bendrųjų pagrindinių aviacijos saugumo standartų įgyvendinimą;
            
         
         
            
               (12)todėl Įgyvendinimo reglamentas (ES) 2015/1998 turėtų būti atitinkamai iš dalies pakeistas;
            
            
               (13)šiame reglamente nustatytos priemonės atitinka Reglamento (EB) Nr. 300/2008 19 straipsnyje nurodyto komiteto nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Įgyvendinimo reglamento (ES) 2015/1998 priedas iš dalies keičiamas pagal šio reglamento priedą.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2022 03 14
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 97, 2008 4 9, p. 72. 
               
               
                  
                     (2)
                  
                        2009 m. balandžio 2 d. Komisijos reglamentas (EB) Nr. 272/2009, kuriuo papildomi Europos Parlamento ir Tarybos reglamento (EB) Nr. 300/2008 priede nustatyti bendrieji pagrindiniai civilinės aviacijos saugumo standartai (OL L 91, 2009 4 3, p. 7).
               
               
                  
                     (3)
                  
                        2015 m. lapkričio 5 d. Komisijos įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės (OL L 299, 2015 11 14, p. 1).
               
               
                  
                     (4)
                  
                        2020 m. sausio 13 d. Komisijos Įgyvendinimo Reglamentas (ES) 2020/111, kuriuo iš dalies keičiamos Įgyvendinimo reglamento (ES) 2015/1998 nuostatos dėl civilinės aviacijos saugumo įrangos patvirtinimo ir dėl trečiųjų šalių, pripažintų taikančiomis saugumo standartus, lygiaverčius bendriesiems pagrindiniams civilinės aviacijos saugumo standartams (OL L 21, 2020 1 27, p. 1).
               
               
                  
                     (5)
                  
                        2019 m. kovo 14 d. Komisijos įgyvendinimo reglamentas (ES) 2019/413, kuriuo iš dalies keičiamos Įgyvendinimo reglamento (ES) 2015/1998 nuostatos dėl trečiųjų šalių, kurios pripažįstamos taikančiomis saugumo standartus, lygiaverčius bendriesiems pagrindiniams civilinės aviacijos saugumo standartams (OL L 73, 2019 3 15, p. 98).
               
               
                  
                     (6)
                  
                        2021 m. vasario 18 d. Komisijos įgyvendinimo reglamentas (ES) 2021/255, kuriuo iš dalies keičiamas Įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės (OL L 58, 2021 2 19, p. 23).
               
            
      
    ---documentbreak--- 
      
         
         
            
               PRIEDAS 
            
            
               Priedas iš dalies keičiamas taip:
            
            
               (1)3 skyriaus 3-B priedėlyje pateiktas sąrašas iš dalies keičiamas taip:
            
            
               (a)po įrašo, kuriame nurodyta Juodkalnija, įterpiamas šis įrašas:
            
            
               „Serbijos Respublika (Belgrado Nikolos Teslos oro uostas)“;
            
            
               (b)po įrašo, kuriame nurodyta Singapūro Respublika (Singapūro Čangio oro uostas), įterpiamas šis įrašas:
            
            
               „Izraelio Valstybė (Ben Guriono tarptautinis oro uostas)“; 
            
            
               (2)4 skyriaus 4-B priedėlyje pateiktas sąrašas iš dalies keičiamas taip:
            
            
               (a)po įrašo, kuriame nurodyta Juodkalnija, įterpiamas šis įrašas:
            
            
               „Serbijos Respublika (Belgrado Nikolos Teslos oro uostas)“;
            
            
               (b)po įrašo, kuriame nurodyta Singapūro Respublika (Singapūro Čangio oro uostas), įterpiamas šis įrašas:
            
            
               „Izraelio Valstybė (Ben Guriono tarptautinis oro uostas)“; 
            
            
               (3)5 skyriaus 5-A priedėlyje pateiktame sąraše po įrašo, kuriame nurodyta Juodkalnija, įterpiamas šis įrašas:
            
            
               „Serbijos Respublika (Belgrado Nikolos Teslos oro uostas)“;
            
            
               (4)6 skyriaus 6-F priedėlyje pateiktame 6-Fi sąraše po įrašo, kuriame nurodyta Juodkalnija, įterpiamas šis įrašas:
            
            
               „Serbijos Respublika“;
            
            
               (5)11.6.4.1 punkto c papunktis pakeičiamas taip:
            
            
               „c) negali atlikti ES aviacijos saugumo patikrinimų, jeigu jam aviacijos saugumo tikrintojo statusas suteiktas pagal lygiavertę sistemą, taikomą trečiojoje valstybėje arba tarptautinėje organizacijoje, nebent trečioji valstybė arba tarptautinė organizacija suteikia abipuses galimybes ES aviacijos saugumo tikrintojams pagal savo sistemą.“;
            
            
               (6)12.3.1 punktas pakeičiamas taip:
            
         
         
            
               „12.3.1. Visa ne vėliau kaip nuo 2023 m. sausio 1 d. įdiegta įranga, naudotina Sąjungoje tikrinant krovinius ir paštą, taip pat oro vežėjo paštą ir oro vežėjo medžiagas, kurių saugumo kontrolė turi būti atliekama pagal 6 skyrių, turi gebėti pateikti iš karto kelis vaizdus.
            
            
               Atitinkama institucija vieno vaizdo rentgeno įrangą, įdiegtą iki 2023 m. sausio 1 d., dėl objektyvių priežasčių gali leisti naudoti:
            
            
               (a)ne ilgiau kaip iki 2025 m. gruodžio 31 d., kai tai vieno vaizdo rentgeno įranga, įdiegta iki 2016 m. sausio 1 d.;
            
            
               (b)ne ilgiau kaip 10 metų nuo įdiegimo dienos arba ne ilgiau kaip iki 2027 m. gruodžio 31 d., atsižvelgiant į tai, kuri diena yra ankstesnė, kai tai vieno vaizdo rentgeno įranga, įdiegta nuo 2016 m. sausio 1 d.
            
            
               Atitinkama institucija Komisijai praneša apie atvejus, kai taiko antros pastraipos nuostatas.“;
            
            
               (7)12.4.2.4 punkte po lentelės įterpiamas šis sakinys:
            
            
               „Be to, atitinkama institucija gali leisti naudoti 2 standartą atitinkančias sprogmenų aptikimo sistemas tikrinant krovinius ir paštą, taip pat oro vežėjo paštą ir oro vežėjo medžiagas, kurių saugumo kontrolė turi būti atliekama pagal 6 skyrių, ne vėliau kaip iki 2022 m. rugsėjo 1 d.“